На основу члана 47. став 3. Закона о комуналној милицији („Службени гласник РС“, број 49/2019) и члана 37. Статута Града Ниша („Службени лист Града Ниша“, број 88/2008, 143/2016 и 18/2019),

Скупштина Града Ниша, по претходно добијеној Сагласности Министарства државне управе и локалне самоуправе, број 021-01-00138/2021-24 од 05.02.2021. године, на седници одржаној 2021. године донела је

**О Д Л У К У**

**О УНИФОРМИ, ОЗНАКАМА НА УНИФОРМИ И НАЧИНУ НОШЕЊА УНИФОРМЕ КОМУНАЛНИХ МИЛИЦИОНАРА**

1. **УВОДНЕ ОДРЕДБЕ**

**Члан 1.**

Овом одлуком прописује се изглед униформе, ознака на униформи и начин ношења униформе комуналних милиционара.

 Униформа комуналног милиционара, у смислу ове одлуке, јесте службено одело комуналног милиционара, састављено од прописаних делова и ознака.

 Сви појмови који се у овој одлуци користе у граматичком мушком роду, подразумевају мушки и женски природни род.

**Члан 2.**

 Униформа комуналног милиционара је основна и додатна.

1. **ОСНОВНА УНИФОРМА**

**Члан 3.**

 Делови основне униформе комуналног милиционара су:

1. качкет летњи;
2. капа плетена зимска;
3. панталоне зимске (мушког и женског кроја);
4. панталоне летње (мушког и женског кроја);
5. опасач са подопасачем;
6. кошуља са дугим рукавима;
7. кошуља са кратким рукавима;
8. мајица са кратким рукавима;
9. џемпер;
10. јакна зимска са улошком;
11. чарапе зимске и летње (мушке и женске);
12. патике летње;
13. патике зимске.

**Члан 4.**

 Делове основне униформе комуналног милицонара су следећег изгледа:

1. Качкет летњи је црне боје, универзалне величине, са грбом Града Ниша на предњем делу.
2. Капа плетена зимска је црне боје, израђена од два слоја плетенине, у доњем делу подавијена на ширини од 6cm, са грбом Града Ниша на предњем делу.
3. Панталоне зимске (мушког и женског кроја) су израђене од природног или мешавине природног и синтетичког материјала, црне боје, искројене из више делова. Панталоне се копчају рајсфершлусом. Ширина појаса и продужетка у предњем делу је димензија 5cm. Појас у задњем делу на саставу задњих ногавица има димензије 10cm. На бочним странама појаса уграђен је ластиш ширине 4,5-5cm. У горњем делу на левој и десној ногавици изражена су два џепа са патнама које се копчају чичак траком. У седалном делу, на задњем делу панталона, ушивено је ојачање. У горњем делу задње ногавице, урађена су два џепа на патнама. У поруб ногавице увучена је учкур трака за регулисање ширине.
4. Панталоне летње (мушког и женског кроја) су израђене од природног или мешавине природног и синтетичког материјала, црне боје и истог су кроја као и панталоне зимске.
5. Опасач са подопасачем је црне боје, израђен од балистичког платна (кордура).
6. Кошуља са дугим рукавима је сиве боје израђена од тканине рипстоп мешавина (памук, полиестер), у доњем делу предњице и задњег дела благо заобљена са крагном класичног кроја. На левој и десној предњици у висини груди, налазе се два нашивена џепа, која се копчају чичак траком. Изнад десног џепа нашивена је мека чичак трака димензије 2x13cm за презиме и идентификациони број, а са леве стране изнад џепа, нашивена је мека чичак трака димензије 7x5cm, за ознаку положаја комуналног милиционара. На десном рукаву нашивена је мека чичак трака димензије 4x9cm за ознаку „ГРАД НИШ - КОМУНАЛНА МИЛИЦИЈА“, а на левом рукаву меки чичак димензије 9x7cm за грб Града Ниша.
7. Кошуља са кратким рукавима израђена је према опису из тачке 6) овог члана, с тим што су наведене ознаке пришивене на 5cm од крајева доњег дела кратких рукава.
8. Мајица са кратким рукавима је израђена од памучне тканине, црне боје, равног кроја, са округлим вратним изрезом у који је нашивена лајсна од рендера, дупло иберштепана.
9. Џемпер је равног кроја, црне боје, завршен ранфлом висине 6,5cm. На раменом делу предњице нашивена су ојачања. На грудном делу предњице нашивене су меке чичак траке и то на десној страни димензије 2x13cm за презиме и идентификациони број, а са леве стране димензије 7x5cm, за ознаку положаја комуналног милиционара. Крагна је дупла у преплетају и затвара се лајсном и скривеним рајсфершлусом. Рукави су дугачки и имају ранфлу висине 6,5cm.
10. Јакна зимска са улошком је црне боје, равног кроја, са крагном и капуљачом на скидање, сатлом у раменом делу са предње и задње стране, сеченим рукавима у правцу сатле напред и позади и сеченом предњицом испод линије прса. Сатла се у предњем делу продужава у горњи део рукава. Јакна се копча целом дужином, до врха крагне са спиралним патент затварачем, са полиуретанским наносом. У грудном делу предњице је уграђен вертикални џеп који се затвара са патент затварачем. На десном џепу је нашивен хоризонтално, меки чичак у висини патент затварача, димензије 2x13cm за презиме и идентификациони број. На левој страни у висини груди нашивен је меки чичак, димензије 7x5cm, за ознаку положаја комуналног милиционара. У доњем делу предњице су коси џепови са топлом страном од велура у џепу. Леђни део је благо заобљен у доњем делу и дужи је од предњице. У горњем делу леђа испод сатле је скривени џеп у ком је могуће сместити део од основне тканине, на коме се налази натпис „КОМУНАЛНА МИЛИЦИЈА“. У доњем делу леђа су два коса џепа, копчају се спиралним патент затварачима, прекривени лајснама. На џепу десног рукава нашивена је мека чичак трака димензије 4x9cm за ознаку „ГРАД НИШ - КОМУНАЛНА МИЛИЦИЈА“, а на џепу десног рукава мека чичак трака димензије 9x7cm за грб Града Ниша. У пазушном делу јакне је отвор, који се копча спиралним патент затварачем са два клизача, прекривен лајснама. Крагна је израђена тако да има све елементе за качење капуљаче, која има продужетак за сунцобран у коме је ојачање од основне тканине, а постављена је полиестерском поставом. Штепани уложак има полиамидну поставу са обе стране, блокаду и кофлин у средини, а на улошку је остављен отвор у пазушном делу, учвршћен на месту спајања са рукавима.
11. Чарапе зимске и летње (мушке и женске) су памучне, црне боје.
12. Патике летње су црне боје са мрежастим материјалом у горњем делу, ЕВА средњим ђоном, Континентал™ ђоном за суве и мокре подлоге, ГОРЕ-ТЕX мембраном непромочиве конструкције.
13. Патике зимске су црне боје, са горњим делом који је отпоран на цепање и садржи ГОРЕ-ТЕX мембрану непромочиве конструкције, ЕВА средњим ђоном и истакнутим браздама на ТРАXИОН ђону.

**III. ДОДАТНА УНИФОРМА**

**Члан 5.**

 Део додатне униформе комуналних милиционара који обављају одређене послове остваривања надзора у јавном градском, приградском и другом локалном саобраћају, као и друге послове одређене прописима Града у вези са саобраћајем је рефлектујући прслук.

Рефлектујући прслук израђен је од лаганог материјала јарке наранџасте боје с нашивеним рефлектујућим тракама беле боје и рефлектујућим натписом беле боје „ГРАД НИШ - КОМУНАЛНА МИЛИЦИЈА“ на леђима, с тим што је кројем прилагођен за ношење на основној униформи комуналних милиционара.

1. **ЗАДУЖЕЊЕ, ЗАМЕНА И РАЗДУЖЕЊЕ УНИФОРМЕ**

**Члан 6.**

Комунални милиционари задужују и носе униформу на основу налога начелника комуналне милиције или лица које он овласти.

**Члан 7.**

 Лице које се прими у радни однос за обављање послова комуналног милиционара или се распореди на радно место комуналног милиционара задужује основну униформу, додатну униформу и ознаке на униформи комуналног милиционара, најкасније у року од три дана од дана стицања права на самостално обављање послова и примену овлашћења комуналног милиционара.

 Лице из става 1. овог члана коме је престао радни однос на радном месту комуналног милиционара дужно је да врати све делове основне и додатне униформе и ознаке на униформи које је задужио.

**Члан 8.**

 Делови основне и додатне униформе задужују се у следећој количини и с роковима употребе појединих делова, и то:

1. качкет летњи, један комад, једна година;
2. капа плетена зимска, један комад, две године;
3. панталоне зимске (мушког и женског кроја), два пара, једна година;
4. панталоне летње (мушког и женског кроја), два пара, једна година;
5. опасач са подопасачем, један комад, пет година;
6. кошуља са дугим рукавима, два комада, једна година;
7. кошуља са кратким рукавима, три комада, једна година;
8. мајица са кратким рукавима, два комада, једна година;
9. џемпер, један комад, две године;
10. јакна зимска са улошком, један комад, три године;
11. чарапе зимске и летње (мушке и женске), пет пари летњих и пет пари зимских, једна година;
12. патике летње, један пар, једна година;
13. патике зимске, један пар, две године;
14. рефлектујући прслук, један комад, једна година.

**Члан 9.**

 Приликом првог задужења униформе, односно приликом прве набавке делова униформе, комуналном милиционару отвара се лични картон задужења.

**Члан 10.**

 Делови основне и додатне униформе који су оштећени или уништени приликом вршења службе или у вези са вршењем службе замењују се на основу захтева непосредно надређеног, односно начелника Комуналне милиције.

 У случају замене делова униформе, комунални милиционар враћа замењени део униформе из става 1. овог члана са ознакама.

1. **ВРЕМЕ И НАЧИН НОШЕЊА УНИФОРМЕ**

**Члан 11.**

 Начелник Комуналне милиције, зависно од годишњег доба и временских услова, одређује период ношења зимске и летње униформе.

**Члан 12.**

 Комунални милиционар не сме носити униформу ни ознаке Комуналне милиције ван радног времена, односно када не обавља послове комуналног милиционара (за време коришћења годишњег одмора, боловања, удаљења са дужности, као учесник јавних окупљања и сл.), без сагласности начелника Комуналне милиције.

Поступање комуналног милиционара супротно ставу 1. овог члана представља тежу повреду дужности из радног односа у складу са Законом о комуналној милицији.

**Члан 13.**

 Униформа се мора стално одржавати, носити и држати у чистом и уредном стању.

 Поједини делови основне униформе морају се носити на следећи начин:

1. панталоне се носе тако да доња ивица каиша буде на кости кука, а предњи шав панталона достиже врх горњег дела ципеле;
2. кошуље се носе закопчане и увучене у панталоне;
3. јакне се носе закопчане, а у затвореним просторијама могу се носити и откопчане;
4. качкет летњи се носи на начин да коса не вири испод качкета у пределу чела, као и да се сунцобран качкета носи изнад обрва и очију, по средини чела.
5. капа плетена зимска се носи у висини обрва, тако да покрива уши и да коса не вири испод капе.
6. **ОЗНАКЕ НА УНИФОРМИ**

**Члан 14.**

 Ознаке на униформи су:

1. ознака са натписом „КОМУНАЛНА МИЛИЦИЈА“;
2. ознака са натписом „ГРАД НИШ - КОМУНАЛНА МИЛИЦИЈА“;
3. ознака са грбом Града Ниша,
4. ознака презимена и идентификационог броја,
5. ознака положаја комуналног милиционара (НАЧЕЛНИК КОМУНАЛНЕ МИЛИЦИЈЕ, ШЕФ ОРГАНИЗАЦИОНЕ ЈЕДИНИЦЕ, КОМУНАЛНИ МИЛИЦИОНАР).

Ознаке су исписане ћириличним писмом и носе се пришивене или причвршћене чичак траком на деловима униформе у складу са чланом 4. ове Одлуке.

**Члан 15.**

Ознака „КОМУНАЛНА МИЛИЦИЈА“ се налази на јакни зимској са улошком, у горњем делу леђа испод сатле у скривеном џепу и представља штампу беле боје, димензија 32x10,5cm у облику правоугаоника од основне тканине.

**Члан 16.**

 Ознака са натписом „ГРАД НИШ - КОМУНАЛНА МИЛИЦИЈА“ је у облику правоугаоника димензија 4x9cm и представља подлогу црне боје на којој је овај натпис у два реда машински извезен и оивичен концем беле боје.

**Члан 17.**

 Ознака са грбом Града Ниша састоји се од подлоге у облику правоугаоника дименизија 9x7cm црне боје оивичене концем беле боје на којој је у средини машински извезен грб.

Ознака са грбом Града Ниша на качкету и капи плетеној зимској састоји се од подлоге у облику правоугаоника дименизија 5,5x4cm црне боје оивичене концем беле боје на којој је у средини машински извезен грб.

 Грб Града Ниша на ознаци из става 1. и 2. овог члана аплицира се у складу са одлуком Града Ниша којом се уређује употреба грба и у складу са сврхом униформе да означава службени статус комуналног милиционара у обављању послова из надлежности Града Ниша.

**Члан 18.**

 Ознака презимена и идентификационог броја комуналног милиционара је мека чичак трака димензија 2x13cm у облику правоугаоника и представља подлогу црне боје на којој је овај натпис машински извезен и оивичен концем беле боје.

**Члан 19.**

 Ознаке положаја комуналног милиционара је мека чичак трака димензија 7x5cm у облику правоугаоника и представља подлогу црне боје на којој је положај (НАЧЕЛНИК КОМУНАЛНЕ МИЛИЦИЈЕ, ШЕФ ОРГАНИЗАЦИОНЕ ЈЕДИНИЦЕ, КОМУНАЛНИ МИЛИЦИОНАР) машински извезен и оивичен концем беле боје.

1. **ЗАВРШНЕ ОДРЕДНЕ**

**Члан 20.**

 Поред униформи и ознака прописаних овом одлуком, комуналним милиционарима се, кад то захтевају услови рада и прописи о безбедности и здрављу на раду, обезбеђују и други делови одеће (заштитна пододела и слично) који не представљају њихову униформу у смислу ове одлуке.

**Члан 21.**

Даном ступања на снагу ове одлуке престаје да важи Одлука о униформи и ознакама комуналних полицајаца („Службени лист Града Ниша“, број 91/2009).

**Члан 22.**

 Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу,

**СКУПШТИНА ГРАДА НИША**

 Председник

 Бобан Џунић

О б р а з л о ж е њ е

Правни основ за доношење Одлуке о униформи, ознакама на униформи и начину ношења униформе комуналних милиционара садржан је у члану 47. став 3. Закона о комуналној милицији („Службени гласник РС“, број 49/2019) и члану 37. Статута Града Ниша („Службени лист Града Ниша“, број 88/2008, 143/2016 и 18/2019), којима је прописана надлежност јединице локалне самоуправе, односно Скупштине Града Ниша да, по претходно добијеној сагласности министарства надлежног за систем локалне самоуправе, прописује изглед униформе и ознака на униформи комуналних милиционара, као и начин ношења униформе.

 Такође, Законом о полицији („Службени гласник РС“, број 6/2016, 24/2018 и 87/2018) је прописано да право на употребу назива „Полиција“ имају искључиво Министарство унутрашњих послова и Министарство одбране Републике Србије, као и да полицијски службеници МУП-а, припадници ватрогасно-спасилачких јединица, полазници за основну полицијску обуку, студенти Криминалистичко-полицијске академије и приправници за полицијске службенике у статусу овлашћених службених лица који полицијске послове обављају у униформи, имају искључиво право ношења тамно плаве униформе у односу на друге државне органе и јавна предузећа, као и у односу на правна и физичка лица на коjа се примењују одредбе о приватном обезбеђењу. Органи чији запослени носе тамно плаве униформе дужни су да своје прописе ускладе са одредбама овог закона у року од три године од дана његовог ступања на снагу, односно до 03. априла 2021. године.

Имајући у виду наведено, нацртом Одлуке о униформи, ознакама на униформи и начину ношења униформе комуналних милиционара прописани су делови основне и додатне униформе комуналних милиционара са прецизно дефинисаним изгледом и бојом, утврђен је начин задужења, замене и раздужења униформе. Такође су прописани време и начин ношења униформе, као и ознаке на униформи комуналних милиционара.

За спровођење ове Одлуке, односно за набавку униформе комуналних милиционара обезбеђена су финансијска средства Одлуком о буџету Града Ниша за 2021. годину.

На наведени нацрт Одлуке претходно је добијена Сагласност Министарства државне управе и локалне самоуправе број 021-01-00138/2021-24 од 05.02.2021. године, а прибављено је и Мишљење Градске управе за органе Града и грађанска стања, број 165-1/2021-08 од 01.02.2021. године.

Имајући у виду наведено, Градска управа за комуналне делатности и инспекцијске послове израдила је нацрт Одлуке као у диспозитиву.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

 В. Д. ЗАМЕНИКА НАЧЕЛНИКА

Јасмина Крстић